సోముల వెంకటసుబ్బారెడ్డి

ఎస్వీ సుబ్బారెడ్డిగా ప్రసిద్ధి చెందిన సోముల వెంకటసుబ్బారెడ్డి కర్నూలు జిల్లా చెందిన రాజకీయ నాయకుడు. ఆంధ్రప్రదేశ్ మంత్రివర్గంలో మాజీ మంత్రి. రెండు సార్లు ఆళ్ళగడ్డ శాసనసభ నియోజకవర్గం నుండి, మూడు సార్లు పత్తికొండ శాసనసభ నియోజకవర్గం, మొత్తం ఐదుసార్లు శాసనసభ ఎన్నికయ్యాడు.

ఎస్వీ సుబ్బారెడ్డి, 1972లో ఆళ్లగడ్డ నియోజకవర్గం నుండి స్వతంత్ర అభ్యర్ధిగా గెలుపొంది, ఆంధ్రప్రదేశ్ శాసనసభలో అడుగుపెట్టాడు. ఆ తర్వాత కాంగ్రేసు పార్టీలో చేరాడు. 1978లో ఇందిరా కాంగ్రేసు అభ్యర్ధిగా ఆళ్లగడ్డనుండి పోటీచేసి గంగుల తిమ్మారెడ్డి చేతిలో ఓడిపోయాడు. 1983లో మరలా స్వతంత్ర అభ్యర్ధిగా పోటీచేసి ఆళ్ళగడ్డ నియోజకవర్గం నుండి రెండోసారి శాసనసభ ఎన్నికయ్యాడు. ఎన్నికైన తర్వాత తెలుగుదేశం పార్టీలో చేరాడు. 1984లో నాదెండ్ల భాస్కరరావు పక్షాన చేరి, నాదెండ్ల భాస్కరరావు మంత్రివర్గంలో మంత్రిగా కూడా పనిచేశాడు. ఎన్.టి.రామారావు తిరిగి ముఖ్యమంత్రి ఐన తర్వాత, కాంగ్రేసు పార్టీలో చేరి, 1989లో కోయిలకుంట్ల శాసనసభ నియోజకవర్గం నుండి కాంగ్రేసు అభ్యర్ధిగా పోటీచేసి తెలుగుదేశం అభ్యర్ధి కె.సుబ్బారెడ్డి చేతిలో ఓడిపోయాడు.

ఆ తర్వాత మరలా తెలుగుదేశం పార్టీలో చేరి, 1994 నుండి వరుసగా మూడు పర్యాయాలు పత్తికొండ శాసనసభ నియోజకవర్గంనుండి తెలుగుదేశం అభ్యర్ధిగా గెలుపొంది, 2009 వరకు శాసనసభలో పత్తికొండకు ప్రాతినిధ్యం వహించాడు. 1995లో చంద్రబాబు నాయుడు అధికారం చేపట్టాక, ఆయన మంత్రివర్గంలో మంత్రిగా పనిచేశాడు.

కర్నూలు జిల్లా రాజకీయనాయకురాలు, ఆళ్లగడ్డ ఎమ్మెల్యే భూమా శోభా నాగిరెడ్డి ఈయన చిన్న కుమార్తె. ఆంధ్రప్రదేశ్ శాసనసభలో కొన్నాళ్లు తండ్రీ కూతుళ్లు ఒకేసారి శాసనసభా సభ్యులుగా ఉన్నారు. ఈయన కుమారుడు, ఎస్‌.వీ. మోహన్‌ రెడ్డి, 2014లో కర్నూలు నియోజకవర్గం నుండి శాసనసభకు ఎన్నికయ్యాడు.

మూలాలు

వర్గం:కర్నూలు జిల్లా రాజకీయ నాయకులు
వర్గం:ఆంధ్రప్రదేశ్ శాసన సభ్యులు (1972)
వర్గం:ఆంధ్రప్రదేశ్ శాసన సభ్యులు (1994)
వర్గం:ఆంధ్రప్రదేశ్ శాసన సభ్యులు (1983)
వర్గం:ఆంధ్రప్రదేశ్ శాసన సభ్యులు (1999)
వర్గం:ఆంధ్రప్రదేశ్ శాసన సభ్యులు (2004)
వర్గం:కర్నూలు జిల్లాకు చెందిన రాష్ట్ర మంత్రులు
వర్గం:పార్టీలు ఫిరాయించిన రాజకీయ నాయకులు